Mitä on kannabis? Kannabis on hamppukasvista (Cannabis Sativa) saatavien erilaisten valmisteiden yleisnimitys. Marihuana on valmistettu kasvin kuivatuista kukista, lehdistä ja varsiosista. Hasis taas on puristettu kasvin pihkasta (hartsista) tummasävyiseksi kiinteäksi levyksi. Lähde: Päihdelinkki, Yle Uutiset

Yhdysvaltain presidentti Barack Obama kommentoi maanantaina marihuanan laillistamista Coloradon ja Washingtonin osavaltioissa ja piti tätä tervetulleena.

Obama myös vertasi marihuanaa alkoholiin ja totesi, ettei marihuanan poltto ole alkoholin käyttöä vaarallisempaa, vaikkakin pitää tapaa huonona ja epäterveellisenä.

– Kieltämättä kansainvälisestikin katsoen nyt on isoja avauksia käynnissä ihan uudella tapaa. Aiemmin ei tällaista kannabiksen totaalista laillistamista taida Uruguayta lukuun ottamatta olla, sanoi Terveyden ja hyvinvoinnin laitoksen THL:n erikoistutkija Tuukka Tammi Yle Uutisille.

Huumemarkkinoista väitellyt sosiologi Jussi Perälä pitää Obaman lausuntoa merkittävänä.

– USA on huumesodan ykkösmaa, joten jos se alkaa laillistaa marihuanan käyttöä, niin kyllä sillä on suuri vaikutus Eurooppaan, Perälä sanoi Yle Uutisille.

Perälä toivoo, että keskustelua käytäisiin myös Suomessa.

– Marihuanan laillistaminen Suomessa on utopiaa, mutta jossain vaiheessa asialle pitäisi tapahtua jotain. Suomessa saa ankaran rangaistuksen jo aikomuksesta käyttää huumausaineita.

Perälä pitäisi tärkeänä marihuanan käyttörikoksen poistamista tai lieventämistä:

– Parasta olisi, jos marihuanan käyttö poistettaisiin rikoslaista ja siitä saisi vaikka vain hallinnollisen seuraamuksen.

Suomessa kannabista kokeilevat erityisesti nuoret aikuistet eli 15–34-vuotiaat. Luvut käyvät ilmi Huumetilanne Suomessa 2012 (siirryt toiseen palveluun) -raportista.

Hasiksen takavarikkomäärät ovat viime vuosina vaihdelleet, mutta hasista salakuljetetaan Suomeen edelleen. Se, paljonko kyseistä huumausainetta jää tullin haaviin, on pitkälle tullin tuurista kiinni.

Sen sijaan marihuanan kotikasvatus on yleistynyt.

– Tämä on uudempaa ilmiötä. Internetistä löytyy ohjeet marihuanan kasvatukseen ja sieltä saa tilattua kaikki tarvikkeet kasvin siemeniä myöten, Tammi totesi.

Tammen mukaan Suomessa kymmeniä tuhansia kotikasvattamoja, joista tosin suurin osa on pieniä, muutaman kasvin kotipuutarhatoimintaa.

– Olemme halunneet hakea lainvalvonnan puolelta linjauksia, miten tähän tulisi suhtautua, koska silläkin logiikalla voidaan mennä, että kotikasvatuksen tavallaan hellempi kohtelu tarkoittaisi toiminnan siirtymistä ammattirikollisilta käyttäjäpiireihin, jotka eivät tue muuta rikollisuutta, Tammi sanoi.

Perälän mukaan trendit muuttuvat; marihuanan kotikasvatusta on 2000-luvulla helpottanut välineiden hankkiminen ja tekniikan kehittäminen:

– Hasiksesta on tullut enemmän rikollisten juttu.

Päivitys 20.1. klo 14:00: Otsikossa tarkennettu, että kyseessä on osa asiantuntijoista